Oumas en oupas kan langer leef as hulle kinders oppasArgieffoto (Foto: sylviebliss, Pixabay) Begin solank ŉ aandjie uit beplan – want daar is dalk ŉ paar oupas en oumas wat in die ry sal staan om kinders op te pas – en jy het dit alles te danke aan die wetenskap! ŉ Studie wat in Evolution and Human Behavior gepubliseer is, het bevind dat grootouers, wat soms na hul kleinkinders omsien, beduidend langer leef. Die navorsers het 20 jaar se data geanaliseer uit ŉ studie met 500 senior burgers wat ouer is as 70. Die navorsers het bevind dat grootouers, wat ook soms vir hul kleinkinders sorg, ŉ laer risiko staan om oor ŉ 20 jaar periode te sterf, eerder as diegene wat nie aanbied om die kleinkinders soms op te pas nie. Grootouers, wat die primêre versorgers is van hul kleinkinders, is nie by die navorsing ingesluit nie. Grootouers wat soms kinders oppas het ŉ 37% laer sterfterisiko as die grootouers wat nie kinders oppas nie. Dit hoef nie noodwendig die grootouers te wees nie – dit kan enige ouer volwassene wees wat soms na die kinders omsien. Wetenskaplikes probeer steeds bepaal waarom dit só is. Dis moontlik dat dit die persone aktief hou deur agter die kleinspan aan te hardloop of huiswerk te doen. Dr. Ronan Factora, wat in bejaarde verpleging spesialiseer, meen dit hou spesifiek verband met ŉ verlaagde stresvlak. “Daar is ŉ verbintenis tussen versorging en laer stresvlakke – en ons almal weet wat die verhouding is tussen stres en ŉ hoër risiko om te sterf,” het sy op die Cleveland Clinic se webwerf geskryf. “As mens inderdaad stres kan verminder deur na kleinkinders of iemand anders om te sien, moet hierdie aktiwiteite voordelig wees vir grootouers.” Dit beteken egter nie dat jy jou kinders elke dag in jou ouers se sorg moet laat nie. Dr. Factora maan dat die verantwoordelikheid van versorging vir ouer mense oorweldigend kan wees. Maar die wetenskap lieg nie – stuur gerus dié artikel vir die oumas en oupas en beplan daai aandjie uit!